Bollnäs med Stora (til venstre) og Lilla Bolleberget i bakgrunnen
**Bolleberget**, egentlig **Stora Bolleberget** og **Lilla Bolleberget**, er to koller som ligger nordvest for Bollnäs i Sverige.

Naturreservat
-------------

Stora Bolleberget naturreservat ble etablert i 2006, og dekker Stora Bolleberget, Bolletjärn og Blistermyran. Stora Bollebergets bratte nordøstskrent har over 200 år gamle furutrær, og er det sørligste kjente stedet i Sverige der snøsildre vokser. I Bolletjern er det satt ut røye. Flere gamle fangstgroper finnes i den østlige delen av naturreservatet.

Alpinanlegg
-----------

På nordøstsiden av Lilla Bolleberget ligger alpinanlegget Bollebacken, som drives av Bollnäs Alpina Klubb med støtte fra Bollnäs kommune. Alpinanlegget har en høydeforskjell på 125 meter, fem nedfarter og tre heiser. Den lengste nedfarten er 800 meter lang.

Hoppbakker
----------

I tilknytning til alpinanlegget ligger et nedlagt skihoppanlegg. Det består av fire hoppbakker med størrelse K90, K60, K40 og K20. K60- og K40-bakkene ble bygd i 1964, den største av dem ble brukt under junior-EM i 1969. K90-bakken ble bygd i 1987 til det svenske mesterskapet som ble arrangert der i 1989. I 1991 ble det også arrangert et verdenscuprenn i Bolleberget. Bakken ble modernisert i 1995, men har ikke hatt aktivitet siden 2001, og er i dag (2011) forfalt og ubrukbar. Hoppanlegget ble drevet av Bollnäs GoIF.

Bakkerekord i K90, K60, K40 og K20-bakkene er henholdsvis 97, 62,5, 43,5 og 18 meter.

### Viktige internasjonale renn (spesielt hopp)

| Dato | Vinner | Andre | Tredje | Type renn |
| --- | --- | --- | --- | --- |
| 1969 | Øst-Tysklands flagg Hans-Georg Aschenbach | Øst-Tysklands flagg Henry Glaß | Polens flagg Adam Krzysztofiak | Junior-EM |
| 6. mars 1991 | Sveits’ flagg Stefan Zünd | Finlands flagg Risto Laakkonen | Tsjekkoslovakias flagg František Jež | Verdenscup |

Langrennsløyper og golfbane
---------------------------

I Bolleberget finnes et nett av avgiftsbelagte lysløyper og andre skiløyper. Skistadionet har dusj, badstu og smørebod. Skiløypene i Bolleberget er knyttet sammen med andre skiløyper i distriktet.

Ved Bollegården, like ved alpinanlegget, ligger Bollebergets Golf, en 12-hulls pay and play-bane.

Bollnäsfestivalen
-----------------

Musikkfestivalen Bollnäsfestivalen ble arrangert på Bolleberget og i Långnäsparken i Bollnäs på 1990-tallet.

Referanser
----------

1. ↑  Länsstyrelsen Gävleborg: Stora Bolleberget Arkivert 7. mars 2016 hos Wayback Machine. (besøkt 28. november 2011)
2. ↑  «Folder om naturreservatet» (PDF). Arkivert fra originalen (PDF) 7. mars 2016. Besøkt 28. november 2011.
3. ↑  Bollnäs Alpina Klubb: Bollebacken – Backarna (besøkt 28. november 2011)
4. ↑  Skisprungschanzen-Archiv: Junior WSC ski jumps (besøkt 28. november 2011)
5. ↑  FIS: Resultater (kombinert, besøkt 28. november 2011)
6. ↑  Skisprungschanzen-Archiv: Bollnäs (besøkt 28. november 2011)
7. ↑  FIS: Resultater (spesielt hopp, besøkt 28. november 2011)
8. ↑  24 Sidor: Här lyfte Staffan... Arkivert 13. august 2007 hos Wayback Machine. (s. 6-9, 16. januar 2010)
9. ↑  Svenska Skidförbundet: Hoppbackar[*død lenke*] (besøkt 28. november 2011)
10. ↑  Skisprungschanzen-Archiv: All time results (15. april 2012)
11. ↑  Bollnäs kommun: Friluftslivet i Bollnäs Arkivert 16. september 2010 hos Wayback Machine. (besøkt 28. november 2011)
12. ↑  Bollebergets Golf Arkivert 6. mai 2013 hos Wayback Machine. (besøkt 28. november 2011)